DA Den Europæiske Unions Tidende CE 88/18

(2004/C 88 E/0017)

SKRIFTLIG FORESPØRGSEL P-1139/03

af Joke Swiebel (PSE) til Kommissionen

(24. marts 2003)

Om: Turister på transit gennem Bulgarien — afpresning

I de seneste år har nederlandske borgere på vej gennem Bulgarien til Tyrkiet i forbindelse med (sommer)ferien regelmæssigt været udsat for afpresning og andre tvivlsomme metoder fra bulgarske tjenestemænds side. Der er mange måder, hvorpå der opkræves penge, f.eks. i form af »bøder«, »afgifter« eller »visum« ved grænsen. Kommissionen vil få tilsendt materiale med beskrivelse af tilfælde, som er udarbejdet af den nederlandske sammenslutning »Inspraakorgaan Turken in Nederland«.

Bulgarien har som led i Phare-programmet modtaget midler fra EU, bl.a. til foranstaltninger til bekæmpelse af korruption og udformning af en politik for told- og grænsekontrol. Der er hertil afsat 36 mio. EUR (1).

Om et par måneder er det igen sommerferie, og mange mennesker vil begive sig til Tyrkiet via Bulgarien og Balkan. Kan Kommissionen redegøre for, hvordan det går med gennemførelsen af Phare-programmet i Bulgarien, især med hensyn til bekæmpelse af korrupte politifolk og i forbindelse med told- og grænsekontrol? Hvilke foranstaltninger har Kommissionen truffet for at henlede det bulgarske retsvæsens opmærksomhed på problemet med afpresning af turister i Bulgarien? Hvilke løsninger er der fundet frem til med henblik på at hindre, at endnu flere turister i fremtiden bliver ofre for denne praksis? Kan Kommissionen oplyse, om der findes retsbeskyttelse for turister, der er blevet bedraget? Hvad vil Kommissionen i benægtende fald foretage sig?

Svar afgivet på Kommissionens vegne af Günter Verheugen

(25. april 2003)

På Det Europæiske Råds møde i København (21.-22. juni 1993) blev det fastslået at overholdelse af retsstatens principper er en af forudsætningerne for optagelse i EU, og Kommissionen lægger derfor stor vægt på at få indført en effektiv og ikke-diskriminerende lovhåndhævelse i Bulgarien, og herunder effektive klageordninger for korruption. Kommissionen er ikke i stand til at undersøge individuelle sager inden for retlige og indre anliggender, men den følger med i hvor godt Bulgarien overholder sine tilsagn med hensyn til overholdelse af retsstatens principper, og forelægger med regelmæssige mellemrum rapporter herom for Parlamentet og medlemsstaterne.

Kommissionen har klart slået fast i den periodiske rapport for 2002 (2) at politikorruption må betragtes som et problem, og at der har været tilfælde hvor EU-borgere ved ind/gennemrejse har været nødt til at betale bestikkelse.

Kommissionen anmodede om forbedringer på det seneste møde i EU's og Bulgariens associeringsudvalg, og dette problem vil fortsat blive drøftet i forbindelse med Europa-aftalen. Bulgariens fremskridt på dette felt vil blive løbende overvåget frem til tiltrædelsestidspunktet.

Bulgarien er flere gange blevet opfordret til at træffe passende foranstaltninger til at bekæmpe misbrug af den art der beskrives i klagerne, og at underrette Kommissionen om resultatet heraf. De bulgarske myndigheders respons har været at træffe en række specifikke foranstaltninger af både forebyggende og repressiv art; i august 2002 gav de Kommissionen meddelelse herom i et dokument med titlen »Foranstaltninger truffet af Bulgariens lovhåndhævende myndigheder med henblik på en mere effektiv bekæmpelse af landevejskriminalitet«. Kommissionen fortsætter med nøje at følge situationen, både som led i tiltrædelsesbistanden (PHARE-programmet) og via tiltrædelsesforhandlingerne.

I PHARE-programmet af 2002 har man prioriteret projektforslag, som bidrager til korruptionsbekæmpelse. Der blev godkendt fire projekter til korruptionsbekæmpelse; af disse vedrører et projekt udelukkende korruption i politiet. Der gennemføres andre PHARE-projekter til understøttelse af reformen af den offentlige administration, og herunder også toldvæsen og retsvæsen. Disse projekter er beskrevet nærmere på (http://www.evropa.bg). Under PHARE-programmet for 2003 er der fremsat forslag om flere projekter inden for de tre reformområder; de overvejes nu af medlemsstaterne.

(1) SEK(2002) 1400, s. 13.

(2) KOM(2002) 700 endelig udg.